Марыя Тарайковіч — віртуозны дырыжор “маленькага аркестрыка любові” да беларускай традыцыі. Па яе меркаванні, наш нацыянальны сувенір — гэта беларускі сувенір, вынік колішніх рамесніцкіх захадаў, стылізаваны ці рэканструяваны сучаснымі майстрамі. Дарэчы, абодва гэтыя працэсы асвоены тут “на выдатна”. Экспедыцыі па Беларусі — аснова даследчай дзейнасці “Скарбніцы”. Рэканструкцыі строяў, маляванак, ручнікоў — абавязковы элемент навуковага даследавання. Іх прадпрыемству замаўляюць вядучыя музейныя ўстановы краіны. У стылізаваных нацыянальных касцюмах ад “Скарбніцы” выступаюць дзясяткі прафесійных і самадзейных калектываў.